હરીશ રાવતને કારણે મુખ્યપ્રધાન પદથી વંચિત રહી ગયેલા કોંગ્રેસના નેતાની બદલાની ભાવના તેમને પોતાના જૂથ સાથે ભાજપ તરફ ખેંચી ગઈ હતી. મહિનાઓ પહેલાંથી ચાલતી આવી હિલચાલની ઉપેક્ષા કરવાનું રાજ્ય સરકાર અને કોંગ્રેસ મોવડીમંડળને ભારે પડ્યું હતું. બજેટ પસાર કરતી વખતે સરકારને પાડી દેવાનો વ્યૂહ ભાજપનો હતો. પણ વિધાનસભાના અધ્યક્ષની ચતુરાઈએ એ વ્યૂહને નિષ્ફળ બનાવ્યો અને ભાજપનો વ્યૂહ ક્ષતિપૂર્ણ હોવાનું પુરવાર થયું. પક્ષના અસંતુષ્ટો કે બળવાખોરોની વાત ધરાર નહીં સાંભળવાની કોંગ્રેસના મોવડીમંડળની જીદે પણ ઉત્તરાખંડમાં રાજકીય કટોકટી સર્જવામાં પાયાની ભૂમિકા ભજવી હોવાનું સ્વીકારવું જોઈએ.